კიმ კლეისტერსი
კიმ ანტონი ლოდე კლეისტერსი (ნიდერლ. Kim Antonie Lode Clijsters; დ. 8 ივნისი, 1983, ბილზენი, ბელგია) — ბელგიელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი ერთეულთა და წყვილთა თანრიგში. კლეისტერსს ერთეულებში 4 დიდი სლემის ტურნირი აქვს მოგებული – 3 აშშ-ის ღია პირველობა და 1 ავსტრალიის ღია პირველობა. მან ასევე სამჯერ მოიგო წლის შემაჯამებელი ტურნირი. ჯამში ბელგიელს ერთეულებში WTA-ის 41 ტურნირი აქვს მოგებული. იგი 20 კვირის განმავლობაში იკავებდა ერთეულეთა რეიტინგში პირველ ადგილს. კლეისტერსმა ასევე 2 დიდი სლემის ტურნირი მოიგო წყვილებში – 1 საფრანგეთის ღია პირველობა და 1 უიმბლდონი. ბელგიელი წყვილების რეიტინგში 4 კვირის განმავლობაში ლიდერობდა. სანაკრებო დონეზე, კლეისტერსმა 1 ფედერაციის თასი მოიგო ბელგიის ნაკრებთან ერთად. ბელგიელმა კარიერა პირველად 2007 წელს 23 წლის ასაკში, ტრავმების გამო დაასრულა. 2008 წელს, მას ქალიშვილი ეყოლა. კლეისტერსი 2009 წელს დაუბრუნდა ჩოგბურთს და კარიერის დასრულებამდე 3 დიდი სლემის ტიტული მოიგო. ამ მიღწევით, იგი ერთგვარ რეკორდს იზიარებს მარგარეტ კორტთან. საბოლოოდ ბელგიელმა კარიერა 2012 წელს დაასრულა. 2017 წელს, კლეისტერსი საერთაშორისო ჩოგბურთის დიდების დარბაზში შეიყვანეს.